ทีคิวเอ็มยืนเป้าเบี้ย
ทีคิวเอ็มฯ ลั่นปีนี้เบี้ยเข้าเป้าฉลุยหมื่นล้านบาท หลังลูกค้าเก่าต่ออายุถึง 80% ออกแพ็กเกจสุขภาพรุกตลาดต่างจังหวัด
21 ก.ย. 2559

ทีคิวเอ็มฯ ลั่นปีนี้เบี้ยเข้าเป้าฉลุยหมื่นล้านบาท หลังลูกค้าเก่าต่ออายุถึง 80% ออกแพ็กเกจสุขภาพรุกตลาดต่างจังหวัด
นางนภัสนันท์ พรรณนิภา ประธานเจ้าหน้าที่บริหาร บริษัท ทีคิวเอ็ม อินชัวร์รันส์โบรกเกอร์ เปิดเผยว่า บริษัทยังคงเป้าหมายเบี้ยรับรวมที่ 1 หมื่นล้านบาทตามเดิม หลังจากประเมินผลงานในช่วงที่ผ่านมามีเบี้ยรับรวมเข้ามาแล้วกว่า 7,000 ล้านบาท ทำให้คาดว่าสิ้นปีนี้จะทำเบี้ยได้ตามเป้าหมาย 1 หมื่นล้านบาท ได้อย่างแน่นอน 
ทั้งนี้ เบี้ยตามเป้าหมาย 1 หมื่นล้านบาท มีอัตราเติบโตไม่มากเมื่อเทียบกับปีที่ผ่านมา และปัจจุบันบริษัทมีอัตราการต่ออายุของลูกค้าเก่าถึง 80% รวมถึงช่องทางการขายใหม่ที่มีการเพิ่มพนักงานไปประจำตามจังหวัดต่างๆ ช่องทางการขายผ่านออนไลน์ และการใช้ดิจิทัลเข้าหาลูกค้า จากเดิมที่ขายผ่านโทรศัพท์เพียงอย่างเดียว ทำให้ยอดขายใหม่ของบริษัทเพิ่มขึ้นตามแผนที่วางไว้
นางนภัสนันท์ กล่าวว่า ในช่วงที่เหลือของปีบริษัทจะร่วมกับบริษัท กรุงเทพประกันภัย ออกแพ็กเกจด้านสุขภาพเฉพาะที่เหมาะกับลูกค้าต่างจังหวัด ทั้งด้านความคุ้มครองและราคา โดยจะเปิดตัวแพ็กเกจในงานสัปดาห์ประกันภัยปลายสัปดาห์นี้ และจะมีผลิตภัณฑ์หลักเป็นประกันอุบัติเหตุส่วนบุคคล ชื่อ ประกันภัยภูมิภาค เบี้ย 799 บาท/ปี มีค่ารักษาตั้งแต่ 1-4 หมื่นบาท คุ้มครอง 2.5-4 แสนบาท
“เมื่อลูกค้าซื้อประกันดังกล่าว จะมีสิทธิซื้อประกันโรคร้ายแรงที่ให้ความคุ้มครองโรคหลอดเลือด โรคกล้ามเนื้อหัวใจตาย โรคไตวายเรื้อรัง ค่าเบี้ย 500 บาท/ปี คุ้มครองวงเงิน 1 แสนบาท และแบบประกันโรคมะเร็งระยะลุกลาม ค่าเบี้ย 600 บาท/ปี คุ้มครอง 1 แสนบาท โดยทั้งสองแบบ จะมีระยะเวลารอคอย 90 วัน” นางนภัสนันท์ กล่าว
สำหรับปัจจุบันแบบประกันของบริษัทสามารถครอบคลุมลูกค้าได้ทุกกลุ่มตลาด ทั้งตลาดมนุษย์เงินเดือน ประกันภัยรถยนต์สำหรับผู้หญิง ร้านค้า และกลุ่มตลาดคนต่างจังหวัด ซึ่งถือว่าเป็นบริษัทนายหน้าประกันภัยที่มีการทำตลาดรายย่อยได้กว้างที่สุด
“ตลาดต่างจังหวัดตอนนี้ต้องบอกว่าใครจะลงมาแข่งกับเราคงยาก เพราะเราได้เข้าไปทุกพื้นที่ทั่วประเทศไทยมาร่วม 3 ปีแล้ว ในรูปของการให้ความรู้ด้านสิทธิประกันภัยภาคบังคับ และความรู้ด้านประกันภัยอื่นๆ ไม่ได้เน้นขาย จะมาเริ่มขายในช่วงนี้เอง ซึ่งยังไม่ได้ตั้งเป้าหมายยอดขายไว้แต่คาดว่าจะได้รับการตอบรับดี” นางนภัสนันท์ กล่าว